Góð frammistaða ungra Skagamanna gegn FH Skagamenn léku sl. laugardag æfingaleik gegn FH í Akraneshöllinni . Lokatölur urðu 1 : 2 gestunum í vil . Gunnlaugur Jónsson þjálfari tefldi fram ungu liði í leiknum líkt og gegn Fram fyrir skömmu og eru meiðsli í leikmannahópnum þar helsta ástæðan . FH-ingar náðu forystunni um miðjan fyrri hálfleik með marki Atla Guðnasonar af stuttu færi . Næst því að jafna í fyrri hálfleik komust Skagamenn þegar Hallur Flosason átti skot í þverslá . Staðan því 0 : 1 í hálfleik . Í síðari hálfleik voru FH-ingar meira með boltann en Skagamenn vörðust vel . Þeir gátu þó ekki komið í veg fyrir annað mark FH-inga sem Aron Lloyd Green skoraði . Undir lokin náðu Skagamenn góðri pressu á FH-inga og minnkaði Þórður Þ. Þórðarson muninn tveimur mínútum fyrir leikslok . Meðal leikmanna í ÍA liðinu var ungur framherji frá Húsavík , Arnþór Hermannsson , sem hefur verið til reynslu á Akranesi að undanförnu . Gunnlaugur þjálfari segist vera nokkuð ánægður með frammistöðu ungs liðs gegn sterku liði Hafnfirðinga . Einkum hvernig ÍA liðið óx eftir því sem á leikinn leið og stóðst vel pressuna frá gestunum .